Асобна хацелася б сказаць пра "Восень і іншыя коткі" і "Стары Новы год у Цёткі". Тут свая гісторыя. Пачалося ўсё з імпрэзы-карнавалу "Каляды ў Цёткі", якая была праведзена ў студзені 2005 года. (Ідэю Зміцера Арцюха наконт назвы "Стары Новы год у Цёткі" Людміла Рублеўская тады не падтрымала). Маладыя пісьменнікі правялі калядаванне навыварат — выйшлі на вуліцы Мінска і варажылі прахожым па калектыўным зборніку "Літаратурны квартал", затым запрашалі на вечарыну ў бібліятэку. У ролі цыганкі-варажбіткі выступіла Аксана Спрынчан. У ролях Дзеда Мароза і Снягуркі былі Віктар Шніп і Людміла Рублеўская. На скрыпцы граў Арсеній Асіеўскі, на гітары Серж Мінскевіч, на піяніна Тацяна Трошына. Свае вершы прысутным чыталі Ігар Клепікаў, Наталля Кучмель, Зміцер Арцюх, Усевалад Гарачка, Андрэй Ключнікаў, Зміцер Ермаловіч-Дашчынскі. Бібліятэкай была арганізавана выстава жывапісу мастака Спартака Аруцюняна.